ད་ཕྱག་འཚལ་གྱི་ཕྲེང་བ་བསྟར་བས་གསོལ་བ་ཞེས་སམ། ཐལ་སྦྱར་གྱི་ཆུ་སྐྱེས་དམར་པོ་གཙུག་ཏུ་བཀོད་ཅིང་གསོལ་བ་ཞེས་པ་ལྟ་བུའི་འཕྲོས་ནས། དེང་བརྒྱ་ཕྲག་བསོད་ནམས་ཀྱི་བྱེད་པོའི་མཛུབ་རྩེས་བྲིས་པའི། དགེ་ལེགས་མཚན་རིས་བཟང་པོས་ཉེ་བར་སྤུད་པའི་གཟུགས་སྐུ། མཐའ་ཀླས་སྐྱེ་དགུའི་ཡན་ལག་མཆོག་གི་རྒྱན་དུ་བརྟན་ཅིང་། ཕུལ་བྱུང་འཆད་རྩོད་རྩོམ་པའི་ཕྲིན་ལས་བཟང་པོས། བསྟན་འགྲོའི་དགེ་ལེགས་ཀྱི་སྒོ་འཕར་བྱེ་བ་ཕྲག་བརྒྱ་ཅིག་ཅར་འབྱེད་ལ་ནམ་ཡང་གཡོ་བ་ཅི་ཞིག ཅེས་པ་ཙམ་དང་། བཀའ་ཤོག་ཕེབས་པའི་ལན་འབུལ་ལྟ་བུ་ཡིན་ན། སྔ་མའི་འཕྲོས་ཀྱི། ནམ་ཡང་གཡོ་བ་མེད་པ་ནས། ཕྱག་རྒྱ་པདྨ་རཱ་གའི་ཁ་དོག་ལ་འཁུ་བས་མཚན་པའི་བཀའ་ལུང་རིན་པོ་ཆེ་གཙུག་ཏུ་འབྱོར་བས། སྔོན་མེད་དགའ་བའི་རོ་མཆོག་བརྒྱ་པས་མྱོས་པའི་དཔེ་ཟླ་རབ་དགའི་ས་ཐོབ་ཀྱི་ངོ་མཚར་མིན་པས་མཚོན་དུ་ཅི་ཞིག འདིར་སྐྱབས་གསོལ་གདུགས་དཀར་གྱི་གྲིབ་མར་ངལ་གསོ་བའང་གསར་འཚེས་དབེན་པར་ཅི་བདེར་མཆིས་ལགས། ཞེས་སམ། ཡང་ན། དེང་དུས་དཔག་ཡས་ཚོགས་བསགས་དབང་ཕྱོགས་ས་འཛིན་གྱི་ཕྲག་པ་ལས་འཕོས་པའི་མཐོང་ན་མི་མཐུན་པ་མེད་པའི་གཟུགས་སྐུའི་རྟ་བདུན་དབང་པོ། རྣམ་འདྲེན་བསྟན་པའི་མཁའ་དབྱིངས་ཡངས་པར་དགེ་ལེགས་ཀྱི་གཟི་བརྒྱ་འབར་ཞིང་། རྨད་བྱུང་ཕྲིན་ལས་འོད་ཟེར་སྟོང་གིས་རེག་འཕྲལ། ཕྱོགས་བྲལ་འགྲོ་བའི་ཕན་བདེའི་འདབ་སྟོང་དགའ་ཚལ་མཐའ་དག་ཅིག་ཅར་བཞད་པ་ནས། དམར་མདངས་ཕྱག་རྒྱའི་འཁོར་ལོས་སྒེག་པའི་བཀའ་ལུང་གི་གླེགས་བུའི་དབང་གི་རྒྱལ་པོ་སྤྱི་བོའི་རྒྱན་དུ་སྩལ་བས་འཆི་མེད་ཡུལ་གྱི་སྐལ་བ་བཟང་པོའང་གྱི་ནར་བགྱིད་སྙམ་དུ་གྱུར་ཅིང་། འདིར་སྐྱབས་གསོལ་གྱི་བཟླས་བརྗོད་པའང་བྱིན་རླབས་ཐུགས་རྗེའི་བདུད་རྩིའི་ཟེགས་མས་ལྷུང་མཐུས། ཉེ་ཞོས་དབེན་པར་གནས་ཚུལ་ལགས། །ཞེས་སམ། ཡང་ན། གྲངས་མེད་བསྐལ་པའི་ཚོགས་ཟུང་གི་ས་བོན་སྟོབས་སུ་རྫོགས་པའི་སྐྱབས་ཀུན་འདུས་སྐུའི་དཔག་བསམ་དབང་པོ། རྒྱལ་བསྟན་སྨན་གྱི་དབྱར་སྐྱེས་གཞོན་ནུའི་མཛེས་རྒྱན་གཅིག་པུ་ཉིད་དུ་བརྟན་ཅིང་། ལེགས་མཛད་ཕུན་སུམ་ཚོགས་པའི་འདོད་དགུའི་སྙེ་མས་མཐའ་ཡས་འགྲོ་བའི་རེ་འདོད་ཀྱི་ཤིང་རྟ་ཕྱུར་བུར་འགེངས་པར་རྟོག་མེད་ལྷུན་གྱིས་གྲུབ་པའི་རིང་ནས། བཀའ་ལུང་ཟླ་བ་ཚེས་པར་ཕྱག་རྒྱ་ཐུན་མཚམས་ལང་ཚོའི་ཕང་པར་ངལ་གསོ་བགྱིད་སྙམ་གང་དེ། ཁོ་བོའི་ཡན་ལག་མཆོག་གི་རྒྱན་དུ་སྤུད་པའི་སྐལ་བ་མཆོག་ནི་བདུད་རྩིའི་ཟས་ཅན་གྱིས་ཀྱང་འགྲན་དུ་ཅི་ཞིག འདིར་གྱི་ན་པའང་གང་གི་གསང་གསུམ་བྱིན་རླབས་ཟིལ་དངར་གྱི་བཅུད་ལེན་འཐུངས་པས་ཉེ་ཞོས་དབེན་པར་མཆིས། ཞེས་སམ། ཡང་ན། དཔག་ཡས་དགེ་ཚོགས་རིན་ཆེན་རྡུལ་ཚོགས་བརྩེགས་པའི་མཚན་བཟང་རྫོགས་སྐུའི་ས་འཛིན་དབང་པོ་མདོ་སྔགས་ཆོས་ཀྱི་ཆུ་གཏེར་ཀློང་ཡངས་ལྷམ་མེར་སྣང་བ་གང་ཚེ། ཕྲིན་ལས་སྣང་བའི་སྒྲོན་མ་སྤུན་གྱིས་བསྟན་འགྲོའི་རྒུད་པའི་མུན་སྟུག་བཅིལ་བ་ནས། འཇིག་རྟེན་ཕན་བདེའི་འདབ་སྟོང་གི་ཕྲེང་བ་གྲངས་མེད་ཅིག་ཅར་བཞད་པ་གོར་མ་ཆག ཅེས་སམ་འབྱོར་ལན་ཚེ་ན་གོང་བཞིན་དང་། འདིར་འཁོད་པའང་སྐྱབས་ཡུལ་མཆོག་གི་ཐུགས་རྗེའི་གུར་ཁྱིམ་དུ་ཆུད་པས་ཉེར་འཚེའི་ཚ་གྲང་གི་རེག་པས་མ་ནོངས་པར་ལྷག་བསམ་སྔ་མཁོ་བཞིན་མཆིས་པའི་གནས་ཚུལ་ལགས། ཞེས་སམ། ཡང་ན། དེང་དུས་གསང་གསུམ་མི་ཟད་ཀྱི་རྒྱན་འཁོར་ལོའི་རང་བཞིན་ཅན་གྱི་གཟུགས་སྐུ་མི་ཤིགས་རྡོ་རྗེའི་རང་བཞིན་དུ་གྲུབ་ཅིང་། ལེགས་མཛད་ཀྱི་སྣང་བ་དཀར་པོས་མུ་མེད་ཕྱོགས་ཀྱི་ཕ་མཐར་བགྲོད་པ་ནས། བཀའ་ཐམ་རིན་པོ་ཆེ་བྱིན་རླབས་རྟེན་གྱི་སྐྱེས་བཅས་སྩལ་བ་བཀའ་དྲིན་བསམ་འདས་སུ་ཆེ། འདིར་སྐྱབས་འོག་པར་གསར་འཚེས་དབེན་པའང་མཁྱེན་བརྩེའི་འོད་རྡུལ་གྱི་ཟེགས་མས་ལྷུང་བའི་བྱིན་རླབས་ཉིད་དུ་སོམ་ཉི་ཅི་ཞིག ཞེས་པ་ལྟ་བུ་གང་འཚམ་དང་། མཚམས་ཞུས་ཡོད་ཚེ་འདིར་བྲི། འབྱོར་ལན་ཞུ་ན། སླད་ཀྱི་ཆར་ཡང་བསྟན་དང་ལུས་ཅན་ཡོངས་ཀྱི་དགེ་ལེགས་ཕན་བདེའི་གཞིར་གྱུར་གཟུགས་སྐུའི་ཡིད་བཞིན་གྱི་ནོར་བུ་སྐྱེ་དགུའི་ལེགས་བྱས་རྒྱལ་མཚན་གྱི་རྩེ་མོར་བསྐལ་པར་བརྟན་ཅིང་། བདག་ཅག་ལྟོས་བཅས་མཁྱེན་བརྩེ་ནུས་པའི་རྭ་བ་ལས་མི་བོར་བའི་བརྡར་བཀའ་ལུང་ཕེབས་འོས་ཀྱང་ལམ་གསུམ་འབབ་ཀྱི་རྒྱུན་ལྟར་སྩོལ་བར་མཁྱེན་མཁྱེན། ཞེས་སམ། ཡང་ན། སླད་ཆར་གངས་ཅན་ཕན་བདེའི་རྩ་ལག་ཟླ་མེད་གང་འཚམ་གར་གྱི་གཟུགས་སྐུའི་ཟླ་གཞོན་སྐྱེ་དགུའི་བསོད་ནམས་ཀྱི་མཁའ་དཀྱིལ་བརྟན་ཅིང་། བདག་སོགས་ཐུགས་རྗེས་གཟིགས་པས་མི་གཡོལ་བའི་བཀའ་སྩལ་བསིལ་བའི་ཟེར་གྱིས། ཡིད་ཀྱི་ས་མོས་དགའ་བའི་འདབ་སྟོང་བཞད་པར་ཅི་ནས་མཁྱེན་མཁྱེན། ཞེས་སམ། ཡང་ན། སླད་ཀྱི་ཆར་བསྟན་པའི་སྣང་བྱེད་ཆེན་པོ་ཉིད། དེང་དུས་གདུལ་བྱར་གྱུར་པའི་ལུས་ཅན་ཚོགས་ལ་རྗེས་སུ་ཆགས་པས་གསང་གསུམ་རྡོ་རྗེ་གསུམ་གྱི་ཁམས་སུ་བརླིང་བའི་ཆོ་ག་ལས་ནམ་ཡང་མི་གཡེལ་བ་ནས། ཡེ་ཤེས་གཟིགས་པའི་སྤྱན་ཟུར་གྱིས་གཟིགས་པ་དམ་པའི་འབབ་སྟེགས་བདག་རྒྱུད་དུ་འཆའ་བར་ངེས་པའི་ལེགས་གསུངས་ཕེབས་འོས་ཀྱི་ཕྲེང་བའང་མི་འཆད་ཉལ་འགྲོའི་རྒྱུན་ལྟར་སྩོལ་བ་མཁྱེན་མཁྱེན། ཞེས་པ་ལྟ་བུའོ། །གཉིས་པ་རང་གཞན་ལ་སྡོམ་པ་གསུམ་གྱི་བཀའ་དྲིན་སྩལ་བའི་བླ་མ་རྡོ་རྗེ་སློབ་དཔོན་མཁན་སློབ་མཁས་ཤིང་གྲུབ་པའི་རིགས་ལ་འབུལ་ན། རྣམ་འདྲེན་ཀུན་གྱི་མཁྱེན་བརྩེ་ནུས་པ་གཅིག་ཏུ་གྱུར་པའི་སྐྱབས་མཆོག་ཆོས་ཀྱི་རྒྱལ་པོ་གང་དེའི་ཞབས་སྟེགས་སེང་གེས་བཏེག་པ་ག་ལ་བར། ཞེས་སམ། ཡང་ན། དཔག་ཡས་བདེ་གཤེགས་རིགས་ཀྱི་འཁོར་ལོས་སྒྱུར་བའི་བཀའ་དྲིན་ཟླ་བྲལ་སྨྲ་མཆོག་ཆོས་ཀྱི་དབང་ཕྱུག་ཆེན་པོ་གང་དེའི་ཞབས་སྟེགས་གདོང་ལྔའི་དབང་པོས་མཚན་པའི་དྲུང་དུ། ཞེས་སམ། ཡང་ན། རྒྱལ་ཀུན་ཡོན་ཏན་རྒྱ་མཚོའི་རང་བཞིན་སྐྱབས་མཆོག་རྡོ་རྗེ་འཆང་བ་གང་དེའི་ཞབས་ཟུང་ཆུ་སྐྱེས་རྣམ་པར་བཀོད་པའི་ཆོས་ཀྱི་ཁྲིའི་དྲུང་དུ། ཞེས་པ་ལྟ་བུའི་འབེབས་ཀྱི་ཞབས་འོག་ཏུ། ཆུ་དབང་ཆེན་པོའི་རྡུལ་སྙེད་སྤྲུལ་པའི་ལུས་ཀྱིས་བཏུད་དེ་གསོལ་བ། ཞེས་སམ། རྩེ་གཅིག་དད་པའི་ཐལ་སྦྱར་དང་བཅས་ཏེ་གསོལ་བ་ཞེས་སམ། གུས་པས་གསོལ་བ། ཞེས་སོགས་གོང་ལྟར་དང་། དེང་དུས་གྲངས་མེད་བསྐལ་པའི་ཚོགས་གཉིས་སོགས་གོང་མ་ཇི་ལྟ་བ་བཞིན་འདྲ་བར་བྱས་ནས། ཕྱག་རྒྱ་པདྨ་རཱ་ག་སོགས་ཕྱག་ཐམ་དམར་པོའི་བརྡ་མཚོན་མི་བརྗོད་པ་ཙམ་ལས་ཁྱད་པར་མེད་མོད། འདིར་ཡང་ཅུང་ཟད་དཔེར་བརྗོད་ན། དེང་གྲངས་མེད་སྐྱེ་བའི་ཚོགས་ཟུང་གི་སྙིང་པོ། ངུར་སྨྲིག་ཐུན་མཚམས་ལང་ཚོའི་དཔལ་དང་འགྲོགས་པའི་གཟུགས་སྐུའི་སྣང་བ་བརྒྱ་པ། ལུས་མེད་ཐུལ་གྱི་དབང་པོའི་བསྟན་པ་སྤྱི་དང་བྱེ་བྲག་པའི་ལུགས་མཆོག་ལེགས་བྲིས་ལམ་གྱི་རྒྱན་དུ་མངོན་པར་བདོ་ཞིང་། མཁས་ཚུལ་དྲི་མེད་ཕྲིན་ལས་ཀྱི་སྣང་བ་དམ་པས་ཕྱོགས་ཀྱི་དཀྱིལ་འཁོར་འགེངས་པས། ཆོས་དང་ལུས་ཅན་ཚོགས་ཀྱི་དགེ་ལེགས་སྦྲང་རྩིའི་རྒྱལ་མཚན་ཕྱོགས་བརྒྱར་བཞད་པའི་ཡི་གེ་ཕྱོགས་ཀྱི་བུ་མོའི་སྒྲ་འཛིན་གྱི་དཔལ་དུ་འགོད་པར་ཐོས་ཚེ། དགའ་དང་དད་པའི་བ་སྤུ་ཅིར་ཡང་གཡོ་བར་གྱུར་ཞེས་སམ། འབྱོར་ལན་དགོས་ཚེ། དཔལ་དུ་འགོད་པ་ནས། བཀའི་གླེགས་བུ་ཕྱག་རྒྱའི་འཁོར་ལོས་སྒེག་པ་རྟེན་དང་བཅས་པས་འབྱོར་བས། སྔོན་མེད་རབ་དགའི་གར་གྱིས་རྩེན་པར་གྱུར་ཅིང་། འདིར་སྙོམ་ལས་མཁན་གྱི་འབྱུང་ལྔ་ཚོགས་པའི་སྤྱིལ་བུ། ཉེ་ཞོའི་གཉིས་འཐུང་དྲེགས་པས་མ་བཅོམ་པར་གནས་ཚེ་གང་ཅིའི་བགྱི་འོས་མི་ལྷོད་པར་རྟུན་པའི་ཁུལ་ལགས། ཞེས་སམ། ཡང་ན། དེང་འཆར་ཀའི་ཉི་གཞོན་སྣང་བས་ལན་བརྒྱར་དཀྲིས་པའི་རིན་ཆེན་ཀཱཉྩ་ནའི་ལྷུན་པོ་གང་ཞིག གདེངས་ཅན་གྲོང་ཁྱེར་ཆེན་པོར་བརླིང་བ་བཞིན་དུ། ལྷུན་གྲུབ་དགེ་མཚན་བཟང་པོའི་རྒྱན་གྱིས་མངོན་པར་སྒེག་པའི་འགྲོ་འདུལ་སྤྲུལ་པའི་གར་གྱི་རོལ་པ་མཐོང་ན་མི་མཐུན་པ་མེད་པའི་གཟུགས་སྐུ་གྲངས་མེད་གདུལ་བྱའི་འཁོར་ཚོགས་དབུས་སུ་ལྷམ་མེར་བརྗིད་ཅིང་། ལུང་རིགས་མཐུན་པའི་གསུང་མཆིད་འཆི་བ་མེད་པའི་ཟིལ་དངར་གྱིས། ཡིད་ཀྱི་ལེགས་བྲིས་སྔོན་མེད་དགའ་བའི་གར་གྱིས་རྩེན་པར་གྱུར་ལགས། ཞེས་སམ། ཡང་ན། དེང་འདུས་གཏིང་མཐའ་གཞལ་དུ་མེད་པའི་ལེགས་བྱས་ཀྱི་དཔལ་ལས་འཁྲུངས་པའི་གང་འདུལ་གར་གྱི་ངུར་སྨྲིག་རོལ་པ། ཕྱོགས་བཅུའི་རྣམ་འདྲེན་སྲས་དང་བཅས་པའི་ཚངས་དབྱངས་འབུམ་སྡེ་གཅིག་ཏུ་བསྡེབས་པའི་ཤིས་བརྗོད་དང་ཆབས་ཅིག བགྲང་ཡས་དཀྱིལ་འཁོར་རྒྱ་མཚོའི་རིགས་ཀྱི་འཁོར་ལོས་སྒྱུར་མཆོག་ཉིད་དུ་མངའ་གསོལ་ནས། རང་གི་ཕྲིན་ལས་ཟླ་སྣང་དཀར་པོས་ཕྱོགས་ཀྱི་ཕ་རོལ་ཉུལ་བ་སྙམ་བགྱིད་པ་ནས། བཀའ་ལུང་དྲི་ཟའི་འཕང་འགྲོའི་སྤུན་ཟླར་བྱེད་པ་རྟེན་དང་བཅས་པ་སྤྱི་བོར་སྩལ་འཕྲལ། རབ་དགའི་རྟེན་གྱི་ཡོན་ཏན་རྒྱུད་ལ་འཁྲུངས་པའི་དགའ་བ་སྐྱེས། བཀའ་འབངས་ཐ་ཆུང་ཡང་གསར་འཚེས་མ་བསླད་པར་བདེ་བར་འཚོ་ལགས། ཞེས་པ་ལྟ་བུའོ། །མཚམས་ཞུས་ཡོད་ན་འདིར་བྲི། སླད་མར་ཡང་དོན་གཉིས་ནོར་བུའི་དགའ་སྟོན་འཛད་པ་མེད་པའི་འབྱུང་གནས་ངུར་སྨྲིག་འཆང་སྐུ་བསྐལ་པར་བརྟན་པའི་ཆོ་ག་ལས་ནམ་ཡང་མི་བསྐྱུད་པ་ནས། བདག་སོགས་ལྟོས་དང་བཅས་པ་ཐུགས་བརྩེ་རྨད་བྱུང་དོན་ཡོད་ཀྱི་ཞགས་པས་ནམ་ཡང་མི་གཏོང་བའི་སྙན་དངགས་དམ་པའི་རྒྱུད་མངས་ཀྱི་གླུ་ཡང་རིམ་པར་སྩོལ་བ་མཁྱེན་མཁྱེན། ཞེས་སམ། ཡང་ན། སླར་ཡང་སྤྱི་དང་བྱེ་བྲག་པའི་བསྟན་པ་མི་ནུབ་པའི་སྲོག་ཟུང་ཆེན་པོ་ཉིད་སྲིད་པ་མཐའ་ཅན་དུ་མ་གྱུར་པ་དེ་སྲིད་དུ་འཚོ་གཞེས་ཀྱི་བཀའ་དྲིན་དང་། ཡེ་ཤེས་ཀྱི་གཟིགས་པ་དམ་པའི་འབབ་སྟེགས་འཆར་བའི་ལེགས་བཤད་ཀྱང་སྩོལ་བ་མཁྱེན་མཁྱེན་ཞེས་སམ། ཡང་ན། སླད་ཆར་སྐུ་རིན་པོ་ཆེ་བསྟན་པའི་རྒྱལ་མཚན་མཛེས་པའི་རྒྱན་དུ་བརྟན་པ་ནས། གསུང་མཆིད་ལྷ་ཆུའི་རྒྱུན་ཡང་རྟག་པར་འབེབས་པར་མཁྱེན་མཁྱེན། ཞེས་པ་ལྟ་བུའོ། །གསུམ་པ་ཤིན་ཏུ་མཁས་པའི་གོ་སར་བཞུགས་པའི་བླ་མ་ཆེན་པོའི་རིགས་ལ་འབུལ་ན། བསྐལ་པ་བཟང་པོའི་རྣམ་འདྲེན་བཞི་པའི་ལུང་རྟོགས་བསྟན་པའི་སྣང་བྱེད་ས་གསུམ་ཁོངས་ནས་མཚུངས་ཟླ་མེད་པ་གང་གི་ཞབས་སྟེགས་བསྙེངས་བྲལ་གདོང་ལྔའི་དབང་པོས་མངོན་པར་བཏེག་པ་ག་ལ་བར། ཞེས་སམ། ཡང་ན། ཐམས་ཅད་མཁྱེན་རྒྱུར་གྱུར་པའི་གཙུག་ལག་གྲངས་མེད་འཛིན་ཅིང་སྨྲ་བའི་མཆོག་གྱུར་གང་དེའི་ཞབས་སྟེགས་ཆོས་ཀྱིས་མཐོ་བར་བྱས་པའི་དྲུང་དུ། ཞེས་སམ། ཡང་ན། བསྐལ་བཟང་རྣམ་འདྲེན་བཞི་པའི་ལུང་རྟོགས་བསྟན་པའི་སྒྲོན་མེ་ཆེན་པོ་ལྔ་རིག་སྨྲ་བའི་དབང་ཕྱུག་གང་དེའི་ཞབས་ཀྱི་པདྨ་དྲི་བྲལ་ག་ལ་བར། ཞེས་པ་ལྟ་བུའི་འབེབས་ཀྱི་ཞབས་འོག་ཏུ། དེང་རྣམ་དཀར་དགེ་ཚོགས་ཀྱི་རིན་ཆེན་འབྱུང་གནས་བསྲུབས་པའི་སྙིང་པོ་གང་འཚམ་གར་གྱི་ཀུན་ཕན་དཀྱིལ་འཁོར། བྱམས་བརྩེའི་ག་བུར་ཟེགས་མ་འབུམ་ཕྲག་འཛག་པ་གང་ཞིག རིས་བྲལ་གདུལ་བྱའི་དཔལ་མགྲིན་རལ་པའི་ཁྲོད་ན་སྤུད་ཚེ། མཁས་པའི་ཕྲིན་ལས་ཀྱི་བསིལ་ཟེར་དྲྭ་བ་རིང་དུ་འཕྲོ་བའི་རིང་ནས། ལེགས་གསུངས་ཚངས་པའི་བུ་མོའི་རྒྱུད་མངས་ཀྱི་སྤུན་ཟླ་དང་དད་རྟེན་སྐྱེས་བཟང་གི་ཚོགས་བཅས་ཕེབས་པ་བཀའ་དྲིན་བསམ་ཡས་སུ་ཆེ། འདིར་བཀའི་སློབ་འབངས་ཐ་ཆུང་བའང་འབྱུང་ཁམས་སྙོམས་ཤིང་བགྱི་བར་འོས་པའི་རྣམ་གཡེང་གི་འཁོར་ལོ་བར་མེད་དུ་བསྐོར་བའི་སྐབས་ལགས། ཞེས་སམ། ཡང་ན། སྔོན་སྦྱངས་ས་སྲུངས་དབང་པོའི་སྟེང་ན་གནས་ལྔ་རིག་པའི་གཞུང་དོན་དཔྱོད་པའི་མཁྱེན་རབ་ཀྱི་འདྲེན་བྱེད་སྟོང་ཕྲག་བཀྲ་ཞིང་། འགལ་འབྲེལ་དཔྱོད་པའི་རྡོ་རྗེས་ལོག་པར་སྨྲ་བའི་ས་འཛིན་གྱི་བགྲོད་བྱེད་བཅིལ་བར་མི་གཡེལ་བར་བཞུགས་པ་ནས། བཀའ་མཆིད་སྙན་འཇེབས་ཀྱི་ཕྲེང་བ་རྟེན་བཅས་སྩལ་བ་འབྱོར་བས་རབ་དགའི་ས་ཐོབ་ཀྱི་དགའ་བདེར་མཚོན་སྙམ་དུ་གྱུར། འདིར་གནས་པའང་རིག་པའི་བུང་བས་དལ་རྟེན་གྱི་ཆུ་སྐྱེས་མ་བསྐྱུད་པར་དགེ་སྦྱོར་གྱི་དབྱངས་ཆུང་དལ་བུར་ལེན་པའི་སྐབས་ལགས་ཞེས་སམ། ཡང་ན། དེང་སྐྱེས་སྦྱངས་ཀྱི་གཤོག་རྩལ་ཡོངས་སུ་རྫོགས་པའི་མཁྱེན་དཔྱོད་འདབ་ལྡན་དབང་པོའི་ཕྱི་ནང་རིག་པའི་གཞུང་ལུགས་མུ་མེད་ནམ་མཁའི་མཐོངས་ཡངས་བགྲོད་ཅིང་། མཚོ་ལྡན་ལུས་ཕྲ་དགྱེས་པའི་ལེགས་བཤད་ཅི་འདོད་རྟག་ཏུ་འཇོ་བའི་བཀའ་དྲིན་རྨད་བྱུང་དུ་ཆེ། འབྱོར་ལན་བྱེད་ན་སྔར་དང་འདྲ། འདིར་གསུང་གི་བདུད་རྩི་ལས་སྐྱེས་པའི་གྱི་ན་པའང་དུས་འཛིན་འཐོར་བྱེད་ཀྱི་དྲི་བཞོན་གཞན་དུ་འཕྱན་སྐབས། དལ་རྟེན་གྱི་ཁང་བུ་བརླིང་བའི་སྐབས་ཞེས་པ་ལྟ་བུའོ། །མཚམས་ཞུས་ཡོད་ན་འདིར་བྲིས། སླད་ཀྱི་གཟུགས་སྐུའི་ཀཻ་ལ་ཤ་རི་དགེ་ལེགས་ནོར་འཛིན་མའི་ཕང་པར་བརླིང་ཞིང་། ལེགས་བཤད་རབ་བསིལ་ཉལ་འགྲོའི་རྒྱུན་གྱིས་རེ་འདོད་དྲོད་ཀྱི་གདུང་བའང་བཅིལ་འཚལ། ཞེས་སམ། ཡང་ན། ཐུན་མཚམས་ལང་ཚོའི་དཔལ་གྱིས་སྒེག་པའི་གཟུགས་སྐུའི་ཀུན་ཕན་དཀྱིལ་འཁོར་ཤེས་བྱའི་རིན་ཆེན་འབྱུང་གནས་འཕེལ་བའི་གཉེན་དུ་རྟག་པར་འཆར་བ་ནས། ཡིད་ཀྱི་ཀུ་མུད་རྣམ་པར་བཞད་པའི་གསུང་མཆིད་བདུད་རྩིའི་ཟེར་ཕྲེང་ཡང་རིམ་པར་སྩོལ་བར་མཁྱེན་མཁྱེན། ཞེས་པ་ལྟ་བུས་མཚོན་ཏེ་རྒྱ་ཆེར་སྤེལ་ཤེས་པར་བྱའོ། །བཞི་པ་བསོད་ནམས་དབང་སྟོབས་དང་ལྡན་པའི་མི་བདག་གི་རིགས་ལ་འབུལ་ན། ཟླ་བྲལ་ལས་དབང་གསེར་གྱི་འཁོར་ལོས་ནོར་འཛིན་ཡངས་པའི་དཀྱིལ་འཁོར་ལ་མངའ་སྒྱུར་བའི་ས་སྐྱོང་ཆོས་ཀྱི་སྦྱིན་བདག་ཆེན་པོའི་ཞབས་སྟེགས་ནོར་བུ་བརྩེགས་པའི་དྲུང་དུ། ཞེས་སམ། ཡང་ན། བསོད་ནམས་མི་དམན་གོམ་སྟབས་གཅིག་གིས་ཆབ་སྲིད་དཔག་ཡས་ཀུན་བཟོད་དཀྱིལ་འཁོར་མཐའ་དག་གཞལ་བའི་ཆོས་ལྡན་ས་སྐྱོང་རྣམ་པར་གནོན་པ་གང་དེའི་ཞབས་སྟེགས་ནོར་བུའི་བ་གམ་མཐོན་པོའི་དྲུང་དུ། ཞེས་སམ། ཕུལ་བྱུང་ལས་ཤུགས་ཀྱི་འཁོར་ལོས་ཀུན་དུ་བགྲོད་ལ་སྒྲུན་ཟླས་དབེན་པའི་མི་བདག་བསྟན་པའི་རྩ་ལག་ཆེན་པོ་གང་དེའི་ཞབས་སྟེགས་དཀོན་པའི་རིན་ཆེན་བརྩེགས་པ་ག་ལ་བར། ཞེས་སམ། ཡང་ན། ཕུལ་བྱུང་སྟོབས་ཀྱི་འཁོར་ལོས་ཆབ་སྲིད་ཡངས་པའི་དཀྱིལ་འཁོར་མངའ་སྒྱ